32003R1234
L 173/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1234/2003 НА КОМИСИЯТА
от 10 юли 2003 години
за изменение на приложения I, IV и ХI към Регламент (ЕО) № 999/2001 на Европейския парламент и на Съвета и на Регламент (ЕО) № 1326/2001 по отношение на трансмисивните спонгиформни енцефалопатии и храненето на животните
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 999/2001 на Европейския парламент и на Съвета от 22 май 2001 г. относно определяне на правилата за превенция, контрол и ликвидиране на някои трансмисивни спонгиформни енцефалопатии (ТСЕ) (1), последно изменен с Регламент (ЕО) № 1139/2003 на Комисията (2), и по-специално член 23 от него,
като има предвид, че:
(1)
Член 7 от Регламент (ЕО) № 999/2001 установява някои забрани относно храненето на животните. Чрез преходна мярка Регламент (ЕО) № 1326/2001 на Комисията (3), изменен с Регламент (ЕО) № 270/2002 (4), предвижда, че член 7 от Регламент (ЕО) № 999/2001 не се прилага от дадена държава-членка преди влизането в сила на решението, което определя статута на държава-членка по отношение на спонгиформната енцефалопатия по говедата (СЕГ), и преди действителното прилагане в тази държава-членка на разпоредбите на Общността, които се отнасят до храненето на животните във връзка с ТСЕ.
(2)
Решение 2000/766/ЕО на Съвета от 4 декември 2000 г. относно определени защитни мерки по отношение на трансмисивните спонгиформни енцефалопатии и храненето с животински протеини (5), последно изменено с Решение 2002/248/ЕО на Комисията (6), предвижда забраната на храненето на отглеждани във ферми животни за угояване или за производство на храни с преработени животински протеини. Въпреки това при определени условия тази забрана не се прилага за някои преработени животински протеини като рибни брашна, хидролизирани протеини и дикалциев фосфат, чиято употреба не представлява риск от ТСЕ или не е пречка за контрола на протеините, които биха могли да породят риск от ТСЕ.
(3)
Следователно Решение 2001/9/ЕО на Комисията от 29 декември 2000 г. относно изискваните мерки за контрол при прилагане на Решение 2000/766/ЕО на Съвета относно някои предпазни мерки по отношение на трансмисивните спонгиформни енцефалопатии и храненето с животински протеини (7), последно изменено с Решение 2002/248/ЕО, установи условията за използване на преработени животински протеини при храненето, които не са обхванати от забраната, предвидена в Решение 2000/766/ЕО.
(4)
Регламент (ЕО) № 1774/2002/ЕО на Европейския парламент и на Съвета от 3 октомври 2002 г. относно установяване на здравни правила относно странични животински продукти, непредназначени за консумация от човека (8), изменен с Регламент (ЕО) № 808/2003 на Комисията (9), установява ветеринарно-санитарните и здравните изисквания, приложими за събиране, транспортиране, съхранение, манипулация, преработка и за използване или за унищожаване на животински странични продукти, включително условията за тяхното използване в храната за животни. Този регламент влезе в сила на 1 май 2002 г.
(5)
Като се има предвид, че е възможно, макар и трудно, да се различат рибните брашна от другите животински преработени протеини, които биха могли да породят риск от ТСЕ, и като се има предвид, че Регламент (ЕО) № 1774/2002 въвежда нови разпоредби, които се отнасят до контрола на всички преработени животински протеини, следва да бъдат опростени условията за използване на рибни брашна, определени понастоящем в Решение 2001/9/ЕО.
(6)
Научният ръководен комитет (НРК) посочва в становището си от 17 септември 1999 г. за рециклирането вътре във видовете и отново в становището си от 27 и 28 ноември 2000 г. за научната обосновка за забраната да се използват животински протеини в храната на всички отглеждани във ферми животни, че не съществува никакво доказателство за естествено появяване на ТСЕ при отглежданите непреживни животни, от които се произвеждат храни, като свине и птици.
(7)
Използването на животински протеини от такива отглеждани във ферми непреживни животни понастоящем е забранено или ограничено по силата на Решения 2000/766/ЕО и 2001/9/ЕО, защото настоящите тестове не позволяват те да бъдат различавани от забранените протеини от преживни животни. Въпреки това някои протеини не застрашават контрола на преработените потенциално заразни преработени животински протеини в храните за животни и тяхната употреба при храненето на животните следва съответно да бъде разрешена.
(8)
На 6 и 7 март 2003 г. НРК прие становище и доклад за безопасността на дикалциевия фосфат и на трикалциевия фосфат, получавани от костите на говедата и използвани като храна за животните или като торове. Предвид това, че трикалциевият фосфат не се счита за пораждащ риск от ТСЕ при условие, че неговата преработка се извършва при спазване на някои условия, и че той не застрашава контрола на потенциално заразните животински протеини, следва да бъде разрешено неговото използване.
(9)
Тъй като още не е взето никакво решение относно определянето статута на държавите-членки по отношение на СЕГ и в интерес на яснота, разпоредбите на Решение 2000/766/ЕО следва да бъдат прилагани за всички държави-членки, независимо от техния бъдещ статут от гледна точка на СЕГ. Освен това тези разпоредби следва да бъдат актуализирани, за да се съобразят с Регламент (ЕО) № 1774/2002.
(10)
С цел да се гарантира, че СЕГ няма да бъде предаден в трети страни чрез потенциално заразени преработени животински протеини и за да бъде предотвратен рискът от контрабандното им повторно внасяне в Общността, следва да бъде забранен износът на преработени животински протеини, които произхождат от преживни животни, освен когато те се използват в храните за домашни любимци.
(11)
Докато необходимите средства за контрол и разумни доказателства, които осигуряват прилагането на настоящите разпоредби по задоволителен начин във всички държави-членки, забраната за използването на рибни брашна в храните на преживните животни, използването на протеини от птици в храната на отглежданите във ферми животни, които са различни от преживните, и използването на протеини от свине в храните на отглежданите животни, които са различни от преживните, следва да бъде преразгледана.
(12)
Регламент (ЕО) № 999/2001 следва да бъде съответно изменен. Освен това Решения 2000/766/ЕО и 2001/9/ЕО следва да бъдат отменени.
(13)
Предвидените в настоящия регламент мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложения I, IV и ХI към Регламент (ЕО) № 999/2001 се изменят в съответствие с приложението към настоящия регламент.
Член 2
Точка 2 от член 1 от Регламент (ЕО) № 1326/2001 се заличава.
Член 3
Решения 2000/766/ЕО и 2001/9/ЕО се отменят. Позоваванията на отменените решения се смятат за позовавания на настоящия регламент.
Член 4
Настоящият регламент влиза в сила на 1 септември 2003 г.
Разпоредбите на настоящия регламент следва да бъдат преразгледани в светлината на новите научни доказателства и на новите методи за контрол.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 юли 2003 година.